U-I-96/08
Natisni
Opravilna št.:
U-I-96/08
Datum odločitve:
8. 5. 2008
ECLI:
ECLI:SI:USRS:2008:U.I.96.08
Akt:
Zakon o sodelovanju v kazenskih zadevah z državami članicami Evropske unije (Uradni list RS, št. 102/07) (ZSKZDČEU), 8. do 37. čl.
Izrek:
Pobuda za začetek postopka za oceno ustavnosti členov 8 do 37 Zakona o sodelovanju v kazenskih zadevah z državami članicami Evropske unije (Uradni list RS, št. 102/07) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Boris Juras, Ljubljana
Datum vloge:
16. 4. 2008
Vrsta odločitve:
sklep
Vrsta rešitve:
zavrženje
Dokument:
US28092
Dokument v PDF obliki:
U-I-96-08.pdf
82 KB
Prenesite datoteko
U-I-96/08-4
8. 5. 2008
SKLEP
Ustavno sodišče je v postopku za preizkus pobude Borisa Jurasa, Ljubljana, ki ga zastopa Odvetniška družba Čeferin, o. p., d. n. o., Grosuplje, na seji 8. maja 2008
sklenilo:
Pobuda za začetek postopka za oceno ustavnosti členov 8 do 37 Zakona o sodelovanju v kazenskih zadevah z državami članicami Evropske unije (Uradni list RS, št. 102/07) se zavrže.
Obrazložitev
1. Pobudnik zatrjuje, da so členi 8 do 37 Zakona o sodelovanju v kazenskih zadevah z državami članicami Evropske unije (v nadaljevanju ZSKZDČEU) v neskladju s členi 2, 23, 25, 29 in 47 Ustave. Meni, da je v neskladju z navedenimi določbami Ustave "v prvi vrsti " 21. člen ZSKZDČEU, ki določa vsebino pisnega sklepa o dovolitvi predaje drugi državi članici Evropske skupnosti (pravilno Evropske unije).
2. Pravni interes utemeljuje pobudnik z zatrjevanjem, da obstaja velika verjetnost, da bo po končanem postopku na podlagi določb ZSKZDČEU predan Republiki Italiji zaradi kazenskega postopka, ki zoper njega teče v tej državi. Ustavnemu sodišču predlaga, naj na podlagi 39. člena Zakona o Ustavnem sodišču (Uradni list RS, št. 64/07 – ur. p. b. – v nadaljevanju ZUstS) zadrži izvrševanje ZSKZDČEU in naj pobudo obravnava absolutno prednostno.
3. Pobudo za začetek postopka za oceno ustavnosti oziroma zakonitosti lahko da, kdor izkaže svoj pravni interes (prvi odstavek 24. člena ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblasti, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. V primeru, ko izpodbijani predpis ne učinkuje neposredno, se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo pod pogoji iz 50. do 60. člena ZUstS (glej sklep Ustavnega sodišča št. U-I-275/07 z dne 22. 11. 2007, Uradni list RS, št. 110/07).
4. Za takšno situacijo, kot izhaja iz navedenega sklepa, gre tudi v obravnavani zadevi. Zoper prvostopenjski sklep sodišča o dovolitvi predaje (prvi odstavek 21. člena oziroma četrti odstavek 22. člena ZSKZDČEU) se sme zahtevana oseba (pobudnik) pritožiti (peti odstavek 21. člena oziroma sedmi odstavek 22. člena ZSKZDČEU). O pritožbi odloči zunajobravnavni senat oziroma senat višjega sodišča. Šele po izčrpanju tega pravnega sredstva bo pobudnik lahko hkrati z ustavno pritožbo na Ustavno sodišče vložil tudi pobudo za presojo ustavnosti ZSKZDČEU oziroma njegovih relevantnih določb. Glede na to, da pobudnik predhodne izčrpanosti pravnih sredstev ni izkazal, (še) ni podan pravni interes za presojo izpodbijanega predpisa. Zato je Ustavno sodišče pobudo zavrglo.
5. Glede na stališče Ustavnega sodišča, navedeno v 3. točki obrazložitve, ter s tem povezane nadaljnje možnosti vložitve ustavne pritožbe in pobude ter glede na hitrost odločanja v postopku predaje zahtevane osebe drugi državi članici Evropske unije (25. člen ZSKZDČEU) je Ustavno sodišče o pobudi odločilo absolutno prednostno.
6. Ustavno sodišče je sprejelo ta sklep na podlagi tretjega odstavka 25. člena ZUstS in tretje alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnice in sodniki dr. Mitja Deisinger, mag. Marta Klampfer, mag. Marija Krisper Kramberger, mag. Miroslav Mozetič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik